31994R0399
L 054/3
JURNALUL OFÍCIAL AL UNIUNII EUROPENE
REGULAMENTUL (CE) NR. 399/94 AL CONSILIULUI
din 21 februarie 1994
privind măsurile specifice referitoare la strugurii uscați
CONSILIUL UNIUNII EUROPENE,
având în vedere Tratatul de instituire a Comunității Economice Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât comercializarea strugurilor uscați se confruntă cu dificultăți, în ciuda ajutorului pentru producție și a măsurilor de protecție vamală de care beneficiază; întrucât aceste dificultăți sunt datorate în principal deteriorării treptate a competitivității produsului; întrucât, pentru a remedia această situație, trebuie aplicate măsuri de îmbunătățire a calității produsului și a comercializării acestuia;
întrucât, ținând cont de condițiile de producție, depozitare și prelucrare existente în principala regiune producătoare de struguri uscați, primul dintre aceste obiective poate fi realizat numai prin mijloace de instruire profesională a persoanelor angajate în acest sector, precum și prin dezvoltarea unor proceduri mai eficiente de realizare a operațiunilor care au loc după recoltarea produsului; întrucât, mai mult decât atât, o mai bună înțelegere a canalelor de comercializare va contribui la o mai bună precizie a controalelor asupra creșterii vânzărilor de struguri uscați produși în cadrul Comunității;
întrucât scopul măsurilor avute astfel în vedere este atingerea obiectivelor prevăzute la articolul 39 din Tratat; întrucât aceste măsuri trebuie considerate așadar măsuri de intervenție menite să regularizeze piața; întrucât instruirea profesională și măsurile de promovare urmează să fie finanțate din economiile realizate prin aplicarea reținerilor menționate la articolul 1 alineatul (1) din Regulamentul (CEE) nr. 1206/90 al Consiliului din 7 mai 1990 de stabilire a regulilor generale ale schemei de ajutor pentru prelucrarea fructelor și legumelor (4),
ADOPTĂ PREZENTUL REGULAMENT:
Articolul 1
Măsurile specifice referitoare la calitatea și promovarea strugurilor uscați produși în cadrul Comunității, care se încadrează la codurile CN 0806 20 11, 0806 20 12, 0806 20 91 și 0806 20 92, sunt adoptate în conformitate cu procedura prevăzută la articolul 4.
Măsurile includ următoarele:
-
în legătură cu calitatea:
(a)
măsuri referitoare la instruirea profesională;
(b)
măsuri de îmbunătățire a condițiilor de transport și depozitare;
(c)
măsuri de realizare din punct de vedere tehnic a unor noi parametri de calitate și clasificare, precum și de creare a unor proceduri eficiente de uscare, curățare, sortare și depozitare în incinta exploatației sau în întreprindere;
-
în legătură cu promovarea produsului:
(d)
un studiu al pieței europene;
(e)
un program de informare axat pe specificul produselor Comunității, care să se bazeze pe rezultatele măsurilor sus-menționate.
Articolul 2
(1) Măsurile menționate la articolul 1 sunt puse în aplicare de grupuri reprezentative alcătuite din membri provenind din diferite ramuri de activitate, care pot oferi asigurări că măsurile propuse sunt aplicate în mod corespunzător. Gradul de reprezentativitate a grupurilor este evaluat în funcție de obiectivele urmărite.
Totuși, măsurile menționate la literele (d) și (e) pot fi puse în aplicare de către Comisie.
(2) Comunitatea contribuie cu până la 70 % la finanțarea măsurilor menționate la articolul 1.
Totuși, în cazul măsurilor menționate la articolul 1 literele (a), (d) și (e), această contribuție poate fi majorată până la 90 %, 100 % și, respectiv, 100 %.
Articolul 3
Cheltuielile legate de aplicarea măsurilor menționate la articolul 1 sunt considerate cheltuieli de intervenție, menite să regularizeze piețele agricole în sensul articolului 3 alineatul (1) din Regulamentul (CEE) nr. 729/70 al Consiliului din 21 aprilie 1970 privind finanțarea politicii agricole comune (5). Aceasta finanțare este realizată de către Fondul European de Orientare și Garantare Agricolă, secțiunea Garantare.
Articolul 4
Normele de aplicare a prezentului regulament se stabilesc în conformitate cu procedura prevăzută la articolul 22 din Regulamentul (CEE) nr. 426/86 al Consiliului din 24 februarie 1986 privind organizarea comună a pieței produselor obținute prin prelucrarea fructelor și legumelor (6).
Articolul 5
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 februarie 1994.